b'\n_START_ARTICLE_\nKaverin kanssa kalaan\n_START_SECTION_\nKohderyhm\xc3\xa4 ja toiminta\n_START_PARAGRAPH_\nKampanja perustuu kalastusseurojen aktiivij\xc3\xa4senist\xc3\xa4 koulutettujen kalakummien opetusvierailuihin kouluille. Noin 300 kalakummia kiert\xc3\xa4v\xc3\xa4t kouluissa j\xc3\xa4rjest\xc3\xa4m\xc3\xa4ss\xc3\xa4 lapsille kalaretki\xc3\xa4 koulujen l\xc3\xa4hivesille ja muuta kalastukseen perehdytt\xc3\xa4v\xc3\xa4\xc3\xa4 ohjelmaa. Kampanjan p\xc3\xa4\xc3\xa4kohderyhm\xc3\xa4n\xc3\xa4 ovat peruskoulujen 5.\xe2\x80\x936. luokkien oppilaat. Nuorille suunnattua, monipuolisesti kalastuksesta kertovaa, Kaverin Kanssa Kalaan -kalastuslehte\xc3\xa4 jaetaan erilaisten tapahtumien yhteydess\xc3\xa4 30\xc2\xa0000 kappaletta. Merkitt\xc3\xa4v\xc3\xa4n osan kampanjan toiminnasta muodostavat koululaisille joka toinen vuosi j\xc3\xa4rjestett\xc3\xa4v\xc3\xa4t erilaiset kala- ja kalastusaiheiset tempaukset, joissa lapsilla on mahdollisuus tutustua monipuolisesti vapaa-ajankalastukseen. Tempaukset j\xc3\xa4rjestet\xc3\xa4\xc3\xa4n p\xc3\xa4\xc3\xa4osin kev\xc3\xa4\xc3\xa4n ja syksyn tempausviikoilla jotka ajoittuvat viikoille 21 ja 35. Vuosittain elokuun viimeisen\xc3\xa4 keskiviikkona vietet\xc3\xa4\xc3\xa4n Suomessa valtakunnallista kalastusp\xc3\xa4iv\xc3\xa4\xc3\xa4. Valtaosa syksyn Kaverin Kanssa Kalaan tapahtumista pyrit\xc3\xa4\xc3\xa4n j\xc3\xa4rjest\xc3\xa4m\xc3\xa4\xc3\xa4n valtakunnallisen kalastusp\xc3\xa4iv\xc3\xa4n yhteydess\xc3\xa4.\n_START_SECTION_\nKampanjan kummit\n_START_PARAGRAPH_\nN\xc3\xa4yttelij\xc3\xa4 Jasper P\xc3\xa4\xc3\xa4kk\xc3\xb6nen on toiminut vuodesta 2002 l\xc3\xa4htien kampanjakummina. Avuksi kampanjakummin teht\xc3\xa4viin P\xc3\xa4\xc3\xa4kk\xc3\xb6nen sai vuonna 2006 toisen n\xc3\xa4yttelij\xc3\xa4n, Tuomas Reunasen. Vuonna 2008 tuli mukaan YleX:n toimittajana tunnettu Mikko "Peltsi" Peltola. Metalliyhtye Celestyn rumpali Jere Luokkam\xc3\xa4ki lupautui vuoden 2009 joulukuussa mukaan kampanjaan.\n_START_SECTION_\nYhteisty\xc3\xb6kumppanit\n_START_PARAGRAPH_\nSuomen suurimmat kalastusv\xc3\xa4linevalmistajat ja maahantuojat ovat osaltaan tukemassa ja mahdollistamassa kampanjan toteutusta. Yhteisty\xc3\xb6kumppaneiden tuotteilla lapset p\xc3\xa4\xc3\xa4sev\xc3\xa4t tutustumaan kalastukseen ja perehtym\xc3\xa4\xc3\xa4n harrastuksessa k\xc3\xa4ytett\xc3\xa4v\xc3\xa4\xc3\xa4n v\xc3\xa4lineist\xc3\xb6\xc3\xb6n. Yhteisty\xc3\xb6kumppaneiden lahjoittamia kalastusv\xc3\xa4lineit\xc3\xa4 my\xc3\xb6s jaetaan lapsille tempausp\xc3\xa4ivien yhteydess\xc3\xa4. Kaverin Kanssa Kalaan -hanketta rahoittaa maa- ja mets\xc3\xa4talousministeri\xc3\xb6 kalastuksenhoitomaksuvaroista.'